SL Uradni list Evropske unije L 319/10

IZVEDBENA UREDBA KOMISIJE (EU) 2017/2230

z dne 4. decembra 2017

o uvedbi dokončne protidampinške dajatve na uvoz triklorizocianurne kisline s poreklom iz Ljudske republike Kitajske po pregledu zaradi izteka ukrepa v skladu s členom 11(2) Uredbe (EU) 2016/1036 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) („osnovna uredba“), in zlasti člena 11(2) Uredbe,

ob upoštevanju naslednjega:

A. POSTOPEK

1. Veljavni ukrepi

(1) Svet je po protidampinški preiskavi („prvotna preiskava“) z Uredbo (ES) št. 1631/2005 (2) uvedel dokončno protidampinško dajatev na uvoz triklorizocianurne kisline („TCCA“) s poreklom iz Ljudske republike Kitajske („LRK“) in Združenih držav Amerike („ZDA“). Ukrepi proti LRK so bili uvedeni v obliki individualnih dajatev ad valorem v višini od 7,3 % do 40,5 % s preostalo dajatvijo v višini 42,6 %.

(2) Svet je z Izvedbeno uredbo (EU) št. 855/2010 (3) znižal individualno dajatev, ki se uporablja za eno družbo, in sicer s 14,1 % na 3,2 %.

(3) Po pregledu zaradi izteka ukrepa („prvi pregled zaradi izteka ukrepa“), ki je bil usmerjen le v uvoz TCCA s poreklom iz LRK, je Svet z Izvedbeno uredbo (EU) št. 1389/2011 (4) podaljšal protidampinške dajatve na TCCA kitajskega porekla za nadaljnjih pet let.

(4) Komisija je 28. avgusta 2013 in 1. julija 2014 začela dva pregleda glede novega izvoznika. Z Izvedbeno uredbo (EU) št. 569/2014 (5) je Komisija uvedla individualno dajatev v višini 32,8 % na TCCA, ki jo proizvaja novi kitajski proizvajalec izvoznik (6). Drugi kitajski proizvajalec izvoznik (7) je svoj zahtevek uradno umaknil, zato je Komisija z Izvedbeno uredbo (EU) 2015/392 (8) zaključila preiskavo.

2. Zahtevek za pregled zaradi izteka ukrepa

(5) Po objavi obvestila o bližnjem izteku (9) veljavnih protidampinških ukrepov je Komisija prejela zahtevek za začetek pregleda zaradi izteka veljavnih ukrepov v skladu s členom 11(2) Uredbe Sveta (ES) št. 1225/2009 o zaščiti proti dampinškemu uvozu iz držav, ki niso članice Evropske skupnosti (10).

(6) Zahtevek sta vložila dva proizvajalca Unije, in sicer Ercros S.A. in Inquide S.A. („vložnika“), ki sta predstavljala več kot 50 % celotne ocenjene proizvodnje TCCA v Uniji v letu 2015.

(7) Zahtevek je temeljil na izhodišču, da bi iztek veljavnih ukrepov zelo verjetno povzročil nadaljevanje dampinga in škode za industrijo Unije.

3. Začetek pregleda zaradi izteka ukrepa

(8) Komisija je ugotovila, da obstajajo zadostni dokazi, zato je 20. decembra 2016 z obvestilom, objavljenim v Uradnem listu Evropske unije (11) („obvestilo o začetku“), napovedala začetek pregleda zaradi izteka ukrepa v skladu s členom 11(2) osnovne uredbe.

4. Preiskava

4.1 Obdobje preiskave v zvezi s pregledom in obravnavano obdobje

(9) Preiskava glede verjetnosti nadaljevanja ali ponovitve dampinga je zajemala obdobje od 1. oktobra 2015 do 30. septembra 2016 („obdobje preiskave v zvezi s pregledom“ ali „OPP“). Proučevanje gibanj, pomembnih za oceno verjetnosti nadaljevanja ali ponovitve škode, je zajemalo obdobje od 1. januarja 2013 do konca obdobja preiskave v zvezi s pregledom („obravnavano obdobje“).

4.2 Strani, ki jih preiskava zadeva

(10) Komisija je vložnike, drugega znanega proizvajalca Unije, znane proizvajalce izvoznike v LRK, uvoznike, trgovce, uporabnike, združenja, za katera je znano, da jih to zadeva, in predstavnike LRK obvestila o začetku pregleda zaradi izteka ukrepa.

(11) Zainteresirane strani so imele možnost pisno izraziti svoja stališča in v roku, določenem v obvestilu o začetku, zahtevati zaslišanje. V začetni fazi preiskave se nobena stran ni javila in zahtevala zaslišanja.

4.3 Vzorčenje

(12) Komisija je v obvestilu o začetku navedla, da bo izvedla vzorčenje proizvajalcev izvoznikov in nepovezanih uvoznikov v skladu s členom 17 osnovne uredbe, če se jih bo javilo precejšnje število.

Vzorčenje proizvajalcev izvoznikov iz LRK

(13) Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, je vse znane proizvajalce izvoznike iz LRK pozvala, naj zagotovijo informacije, določene v obvestilu o začetku. Poleg tega je pozvala predstavništvo LRK pri Uniji, naj navede morebitne druge kitajske proizvajalce izvoznike, ki bi jih zanimalo sodelovanje v preiskavi, in/ali vzpostavi stik z njimi.

(14) V začetni fazi je bil vzpostavljen stik s sedemindvajsetimi znanimi kitajskimi proizvajalci izvozniki. Noben proizvajalec izvoznik iz LRK ni odgovoril na obrazec za vzorčenje ali se odločil za sodelovanje v pregledu zaradi izteka ukrepa. Zato v tem postopku ni bilo potrebno vzorčenje kitajskih proizvajalcev izvoznikov.

Vzorčenje nepovezanih uvoznikov

(15) Da bi se lahko odločili, ali je vzorčenje potrebno, in da bi v tem primeru lahko izbrali vzorec, so bili vsi znani uvozniki/distributerji (skupaj jih je štirinajst) pozvani, naj izpolnijo obrazec za vzorčenje, priložen obvestilu o začetku.

(16) Obrazec za vzorčenje je izpolnilo samo pet uvoznikov, zato se vzorčenje ni štelo za potrebno.

4.4 Vprašalniki in preveritveni obiski

(17) Komisija je zbrala in preverila vse informacije, ki so bile po njenem mnenju potrebne za ugotovitev verjetnosti nadaljevanja ali ponovitve dampinga, verjetnosti nadaljevanja ali ponovitve škode ter za ugotovitev interesa Unije.

(18) Komisija je poslala vprašalnike dvema znanima proizvajalcema v primerljivi državi (Japonski), trem znanim proizvajalcem Unije, dvema nepovezanima uvoznikoma in devetintridesetim znanim uporabnikom v Uniji.

(19) Izpolnjen vprašalnik so predložili dva proizvajalca iz primerljive države, dva proizvajalca Unije (12) in en nepovezani uvoznik.

(20) Komisija je izvedla preveritvene obiske v prostorih naslednjih družb: (a) proizvajalec Unije (13): — Ercros S.A., Barcelona, Španija; (b) uvoznik: — Diasa Industrial, Calahorra, Španija; (c) proizvajalca v primerljivi državi s tržnim gospodarstvom: — Nissan Chemical Industries Ltd., Japonska, in — Shikoku Chemicals Corporation, Japonska.

B. ZADEVNI IZDELEK IN PODOBNI IZDELEK

1. Zadevni izdelek

(21) Zadevni izdelek je TCCA, pod mednarodnim nezaščitenim imenom (INN) znana tudi kot „symclosene“, in njeni pripravki s poreklom iz LRK, ki se trenutno uvrščajo pod oznaki KN ex 2933 69 80 in ex 3808 94 20 (oznaki TARIC 2933698070 in 3808942020).

(22) TCCA je kemični izdelek, ki se uporablja kot širokospektralno organsko klorovo razkužilo in belilo, zlasti za razkuževanje vode v plavalnih bazenih in zdraviliščih. Uporablja se tudi za čiščenje vode v greznicah ali hladilnih stolpih in čiščenje kuhinjskih naprav. TCCA se prodaja v obliki prahu, granul, tablet ali lističev. Vse oblike TCCA in njenih pripravkov imajo enake osnovne lastnosti (razkužilo), zato se štejejo za en izdelek.

2. Podobni izdelek

(23) V zvezi z zadevnim izdelkom ter podobnim izdelkom, ki se proizvaja in prodaja na domačem trgu Japonske, tj. primerljive države, in podobnim izdelkom, ki ga v Uniji proizvaja in prodaja industrija Unije, je bilo ugotovljeno, da imajo enake osnovne fizikalne, kemične in tehnične lastnosti ter uporabe.

(24) Komisija je zato sklenila, da so si ti izdelki podobni v smislu člena 1(4) osnovne uredbe.

C. VERJETNOST NADALJEVANJA ALI PONOVITVE DAMPINGA

(25) Komisija je v skladu s členom 11(2) osnovne uredbe najprej proučila, ali obstaja verjetnost, da se bo damping iz LRK zaradi izteka veljavnih ukrepov nadaljeval ali ponovil.

1. Sodelovanje LRK

(26) Po začetku preiskave v zvezi s pregledom so bili vsi znani kitajski proizvajalci izvozniki povabljeni, da se javijo in izpolnijo obrazec za vzorčenje, priložen obvestilu o začetku. Vendar se ni nobena kitajska družba odzvala na začetek preiskave v zvezi s pregledom in/ali se odločila za sodelovanje v kateri koli poznejši fazi postopka.

(27) Misija Ljudske republike Kitajske pri Evropski uniji je bila z verbalno noto obveščena, da namerava Komisija v teh okoliščinah svoje ugotovitve v zvezi z verjetnostjo nadaljevanja ali ponovitve dampinga in škode podpreti z dostopnimi dejstvi v skladu s členom 18 osnovne uredbe. Prejete niso bile nobene pripombe.

(28) Zato so ugotovitve v zvezi z nadaljevanjem ali ponovitvijo dampinga temeljile na informacijah iz zahtevka za pregled, statističnih podatkih Eurostata, zbirki podatkov iz člena 14(6) in zbirki podatkov o kitajskem izvozu ter tržnih ocenah sodelujočih proizvajalcev iz primerljive države.

2. Damping v obdobju preiskave v zvezi s pregledom

2.1 Tretja država s tržnim gospodarstvom

(29) V skladu s členom 2(7)(a) osnovne uredbe je bila normalna vrednost določena na podlagi cen, ki so se plačevale ali se plačujejo na domačem trgu, ali konstruirane vrednosti v primerni tretji državi s tržnim gospodarstvom („primerljiva država“).

(30) Tako v prvotni preiskavi kot v prvem pregledu zaradi izteka ukrepa je Komisija kot primerljivo državo za določitev normalne vrednosti izbrala Japonsko. Na podlagi zahtevka za pregled je Komisija zainteresiranim stranem v obvestilu o začetku sporočila, da namerava kot primerljivo državo ponovno uporabiti Japonsko. Poleg tega je bilo v obvestilu o začetku navedeno, da so ustrezni proizvajalci morda prisotni tudi v drugih državah s tržnim gospodarstvom, med drugim v ZDA. Prejete niso bile nobene pripombe.

(31) Komisija je vzpostavila stik z vsemi znanimi proizvajalci izvozniki, in sicer z dvema na Japonskem in tremi v ZDA. Nobena družba iz ZDA ni privolila v sodelovanje v preiskavi. Japonski družbi Nissan Chemical Industries Ltd. in Shikoku Chemicals Corporation sta bili pripravljeni sodelovati v preiskavi in sta odgovorili na vprašalnik, ki je bil nato preverjen na kraju samem.

(32) Japonski domači trg za TCCA je velik (14) in omogoča zadostno raven konkurence. Na Japonskem so vsaj trije konkurenčni domači proizvajalci (15), pri čemer je v obdobju preiskave v zvezi s pregledom uvoz pokrival 15 % trga (16). Država ni zaščitena z visokimi carinskimi dajatvami (17). Poleg tega Japonska nima vzpostavljenih ukrepov trgovinske zaščite za uvoz TCCA.

(33) Komisija je glede na navedeno sklenila, da je bila Japonska primerna primerljiva država v skladu s členom 2(7)(a) osnovne uredbe.

2.2 Kitajski proizvajalci izvozniki, ki jim TGO ni bila odobrena

(34) Zaradi nezadostnega sodelovanja LRK se pri izračunu dampinga niso upoštevale različne vrste izdelka.

(a) Normalna vrednost

(35) Normalna vrednost za proizvajalce izvoznike, ki jim TGO ni bila odobrena, je bila določena na podlagi podatkov, ki so bili preverjeni v prostorih dveh sodelujočih proizvajalcev na Japonskem.

(36) Komisija je v skladu s členom 2(2) osnovne uredbe najprej proučila, ali je bil celotni obseg domače prodaje podobnega izdelka sodelujočih proizvajalcev iz primerljive države neodvisnim strankam v obdobju preiskave v zvezi s pregledom reprezentativen. Zato je njihov skupni obseg domače prodaje primerjala s celotnim obsegom zadevnega izdelka, ki so ga kitajski proizvajalci izvozniki, ki jim TGO ni bila odobrena, v istem obdobju izvozili v Unijo. Na podlagi tega je ugotovila, da se je podobni izdelek na japonskem domačem trgu prodajal v reprezentativnih količinah.

(37) Komisija je nato v zvezi s proizvajalci v primerljivi državi proučila, ali se lahko za izdelek, ki je bil prodan na domačem trgu, šteje, da je bil prodan v običajnem poteku trgovanja v skladu s členom 2(4) osnovne uredbe.

(38) Preskus običajnega poteka trgovanja je razkril, da je obseg prodaje po neto prodajni ceni, enaki izračunanim proizvodnim stroškom (proizvodni stroški plus PSA-stroški) ali višji od njih, predstavljal manj kot 80 % celotnega obsega domače prodaje, zato je bila normalna vrednost določena samo na podlagi cen dobičkonosnih domačih transakcij.

(b) Izvozna cena

(39) Zaradi nesodelovanja kitajskih izvoznikov je bila povprečna izvozna cena za obdobje preiskave v zvezi s pregledom določena na podlagi zbirke podatkov iz člena 14(6).

(c) Primerjava

(40) Normalna vrednost in povprečna kitajska izvozna cena, kot sta določeni zgoraj, sta se primerjali na podlagi franko tovarna.

(41) Da bi se zagotovila poštena primerjava med normalno vrednostjo in izvozno ceno, so se v skladu s členom 2(10) osnovne uredbe v obliki prilagoditev ustrezno upoštevale razlike, ki vplivajo na cene in primerljivost cen. Zato je bila normalna vrednost za notranji promet in manipulativne stroške prilagojena (v razponu od 8 do 13 %). Izvozna cena je bila za pristojbine za čezmorski in notranji prevoz tovora prilagojena na podlagi ocen iz zahtevka za pregled (v razponu od 3 do 8 %).

(d) Stopnja dampinga kitajskih proizvajalcev izvoznikov, ki jim TGO ni bila odobrena

(42) Stopnja dampinga, določena za kitajske proizvajalce izvoznike, ki jim TGO ni bila odobrena, je v obdobju preiskave v zvezi s pregledom znašala 80,2 %.

2.3 Kitajski proizvajalci izvozniki, ki jim je bila TGO odobrena

(a) Normalna vrednost

(43) Normalna vrednost za proizvajalce izvoznike, ki jim je bila TGO odobrena, je temeljila na proizvodnih stroških v LRK, ocenjenih v zahtevku za pregled.

(b) Izvozna cena

(44) Izvozna cena je bila določena na podlagi cen izvoza treh družb, ki jim je bila TGO odobrena, v Unijo, kot je navedeno v zbirki podatkov iz člena 14(6).

(c) Primerjava

(45) Normalna vrednost in povprečna kitajska izvozna cena, kot sta določeni zgoraj, sta se primerjali na podlagi franko tovarna.

(46) Da bi se zagotovila poštena primerjava med normalno vrednostjo in izvozno ceno, so se v skladu s členom 2(10) osnovne uredbe v obliki prilagoditev ustrezno upoštevale razlike, ki vplivajo na cene in primerljivost cen. Zato je bila na podlagi ocen iz zahtevka za pregled izvozna cena prilagojena za pristojbine za čezmorski in notranji prevoz tovora (v razponu od 3 do 8 %).

(d) Stopnja dampinga kitajskih proizvajalcev izvoznikov, ki jim je bila TGO odobrena

(47) Ugotovljene stopnje dampinga so bile 49,4 % za Hebei Jiheng Chemical Co. Limited, 49,2 % za Heze Huayi Chemical Co. Limited in 37,4 % za Puyang Cleanway Chemicals Limited.

2.4 Sklep o dampingu v obdobju preiskave v zvezi s pregledom

(48) Komisija je ugotovila, da so kitajski proizvajalci izvozniki med preiskavo v zvezi s pregledom nadaljevali izvoz TCCA v Unijo po dampinških cenah.

3. Dokazi o verjetnosti nadaljevanja dampinga

(49) Komisija je proučila, ali obstaja verjetnost, da bi se damping nadaljeval, če se dovoli iztek ukrepov. Pri tem je obravnavala kitajske neizkoriščene zmogljivosti, privlačnost trga Unije in ravnanje kitajskih izvoznikov na tretjih trgih.

(a) Proizvodna zmogljivost in neizkoriščena zmogljivost v LRK

(50) Pri prvem pregledu zaradi izteka ukrepa je bila neizkoriščena zmogljivost za proizvodnjo TCCA v LRK ocenjena na 180 000 ton letno (18). V skladu z zahtevkom za pregled je celotna kitajska proizvodna zmogljivost leta 2015 po ocenah znašala 278 000 ton (19). Kitajska proizvodnja v OPP je po ocenah znašala približno 145 000 ton, od tega 125 000 ton izvoza (20) in približno 20 000 ton domače potrošnje (21). Letna neizkoriščena zmogljivost torej znaša približno 130 000 ton, kar je skoraj trikratnik potrošnje Unije iz tabele 1. Po zmerni oceni enega proizvajalca v primerljivi državi (na Japonskem), ki jo je opravil na podlagi svojih tržnih informacij, je neizkoriščena zmogljivost v LRK znašala približno 50 000 ton letno. Vendar teh podatkov ni bilo mogoče preveriti. Glede na dostopna dejstva je kitajska neizkoriščena zmogljivost za proizvodnjo TCCA nedvomno velika in zlahka presega celotno potrošnjo Unije (med letom 2013 in OPP je znašala približno 41 000 do 48 000 ton).

(b) Privlačnost trga Unije in ravnanje kitajskih izvoznikov na trgih tretjih držav

(51) Privlačnost trga Unije se kaže v dejstvu, da se je obseg kitajskega izvoza v Unijo kljub veljavnim protidampinškim ukrepom še naprej povečeval. V obdobju preiskave v zvezi s pregledom je LRK v Unijo izvozila 28 000 ton TCCA v primerjavi z 21 500 tonami v obdobju prvotne preiskave.

(52) Trg Unije je takoj za ZDA drugi največji trg TCCA na svetu, kar pomeni, da je privlačen z vidika velikosti (obseg prodajnih možnosti).

(53) Na podlagi zbirke podatkov o kitajskem izvozu je Komisija ugotovila, da je bilo v obdobju preiskave v zvezi s pregledom približno 23 % kitajskega izvoza namenjenega v Unijo. Pri primerjavi povprečnih izvoznih cen (FOB na Kitajskem) je Komisija ugotovila, da je bilo približno 47 % kitajske prodaje v drugih državah izvedene po povprečnih cenah, nižjih od povprečne cene izvoza v Unijo (22). Ta obseg izvoza ustreza 46 100 tonam, tj. obsegu, enakem celotni potrošnji Unije. Poleg tega je Komisija na podlagi zbirke podatkov o kitajskem izvozu ugotovila, da so večino te prodaje (približno 85 %, kar ustreza 40 000 tonam) izvedli kitajski proizvajalci izvozniki, ki jim TGO ni bila odobrena (tj. družbe, za katere veljajo najvišje protidampinške dajatve na trgu Unije). Ker v njihovem primeru odprava sorazmerno visokih dajatev pomeni še močnejšo spodbudo, je toliko bolj verjetno, da se bo ta obseg preusmeril na trg Unije takoj, ko se bodo ukrepi iztekli.

(54) Na podlagi tega je Komisija ugotovila, da je bil za kitajske proizvajalce izvoznike TCCA trg Unije privlačen z vidika cen in velikosti ter da se bo najmanj 40 000 ton kitajske TCCA, prodane po dampinških cenah, zelo verjetno preusmerilo na trg Unije takoj, ko se bodo iztekli veljavni protidampinški ukrepi.

(c) Sklep o dampingu in verjetnosti nadaljevanja dampinga

(55) Preiskava je pokazala, da so kitajski proizvajalci izvozniki TCCA na trgu Unije še naprej prodajali po dampinških cenah. Komisija je ugotovila tudi, da ima LRK veliko neizkoriščeno zmogljivost za proizvodnjo zadevnega izdelka. Trg Unije je zaradi velikosti in sorazmerno visokih cen za kitajske proizvajalce izvoznike torej še vedno privlačen.

D. ŠKODA

1. Opredelitev industrije in proizvodnje Unije

(56) V obdobju preiskave v zvezi s pregledom so podobni izdelek proizvajali trije proizvajalci Unije (23).

(57) Komisija je med preiskavo ugotovila, da se eden od teh proizvajalcev, Inquide S.A.U., ne bi smel šteti za del industrije Unije v smislu člena 4(1) osnovne uredbe, ker je bil ta proizvajalec tudi neto uvoznik domnevno dampinškega izdelka. Podatki, navedeni v vprašalniku, ki ga je ta družba izpolnila, so razkrili, da je zadevni izdelek uvažala, da je obseg uvoza presegel obseg proizvodnje v Uniji in da ta uvoz ni bil začasen.

(58) Glede na to se je Komisija odločila, da te družbe ne bo obravnavala kot del industrije Unije. Ta odločitev v praksi pomeni, da se podatki v zvezi s to družbo niso upoštevali pri določitvi kazalnikov škode v zvezi s položajem industrije Unije. Obseg prodaje družbe Inquide S.A.U. pa se je upošteval pri določitvi celotne potrošnje Unije.

(59) Zaradi izključitve družbe Inquide S.A.U. in da bi se upoštevale zaupne poslovne informacije, so informacije v zvezi z zadevnima proizvajalcema Unije predstavljene v obliki indeksov ali v razponih.

2. Potrošnja Unije

(60) Potrošnja Unije je bila določena na podlagi preverjenega obsega prodaje industrije Unije na trgu Unije, preverjenega obsega prodaje družbe Inquide S.A.U. in obsega uvoza na trg Unije (na ravni TARIC) po podatkih Eurostata.

(61) V obravnavanem obdobju se je potrošnja Unije gibala na naslednji način: Tabela 1 Potrošnja Unije 2013 2014 2015 OPP Obseg (v tonah) 41 217 44 446 44 637 48 662 Indeks (2013 = 100) 100 108 108 118 Vir: Eurostat (COMEXT), podatki, ki jih je predložila industrija Unije.

(62) Potrošnja Unije se je med letom 2013 in OPP stalno povečevala, skupaj za 18 %. To je zelo vplivalo na nekatere kazalnike škode, ki so podrobno predstavljeni spodaj.

3. Uvoz iz zadevne države

3.1 Obseg in tržni delež uvoza iz Ljudske republike Kitajske

(63) Uvoz iz LRK v Unijo se je gibal na naslednji način: Tabela 2 Obseg in tržni delež uvoza iz LRK 2013 2014 2015 OPP Obseg uvoza (v tonah) 17 021 23 457 22 589 28 095 Indeks (2013 = 100) 100 138 133 165 Tržni delež (v %) 41,3 52,8 50,6 57,7 Vir: Eurostat (COMEXT).

(64) Uvoz TCCA iz LRK se je v obravnavanem obdobju povečal v absolutnem smislu, pa tudi v smislu tržnega deleža. Manjša izjema je bilo leto 2015, ko se je obseg uvoza v primerjavi s prejšnjim letom dejansko nekoliko zmanjšal, kar je bila posledica stagnacije potrošnje na trgu Unije v istem letu, kot je prikazano v tabeli 1. Temu upadu uvoza je nato v OPP sledil njegov znatni porast (za več kot 24 % v primerjavi z letom 2015). Povedano jasneje, dinamično rast potrošnje iz tabele 1 je skoraj izključno izkoristil naraščajoči uvoz iz LRK.

(65) Vzporedno se je med letom 2013 in OPP znatno povečal tržni delež uvoza iz LRK, in sicer za več kot 16 odstotnih točk.

3.2 Uvozne cene iz zadevne države in nelojalno nižanje prodajnih cen

(66) Povprečna cena uvoza iz zadevne države v Unijo se je gibala na naslednji način: Tabela 3 Povprečna cena uvoza iz LRK 2013 2014 2015 OPP Povprečna cena CIF meja Unije (v EUR/tono) 1 262 1 174 1 445 1 308 Indeks (2013 = 100) 100 93 115 104 Vir: Eurostat (COMEXT).

(67) Povprečne uvozne cene iz LRK so v obravnavanem obdobju nekoliko nihale in se na splošno povišale za 4 %. To gibanje je v določeni meri mogoče pripisati razlikam v mešanici izdelka (24) iz leta v leto.

(68) Podatki iz zbirke podatkov o kitajskem izvozu (25) pa so razkrili drugačen vzorec oblikovanja cen. Povprečna cena izvoza TCCA v Unijo v USD se je v referenčnem obdobju dejansko znižala za 9 %. Po prvih podatkih, ki jih je zbral Eurostat, to kaže, da je bilo povišanje cene posledica nihanj menjalnih tečajev in ne obnašanja kitajskih proizvajalcev izvoznikov pri določanju cen na trgu Unije.

(69) Cene uvoza LRK so v celotnem obravnavanem obdobju, razen leta 2015, ostale nižje od cen industrije Unije. Pri določanju obsega nelojalnega nižanja prodajnih cen je Komisija izračun opravila na podlagi povprečnih kitajskih izvoznih cen CIF, ki jih je pridobila od Eurostata, z ustreznimi prilagoditvami navzgor za carinske dajatve in stroške po uvozu (26). Cene zadevnega izdelka so se primerjale s tehtano povprečno ceno industrije Unije, prilagojeno na raven franko tovarna.

(70) Primerjava je pokazala, da je v OPP uvoz iz LRK nelojalno znižal prodajne cene industrije Unije za 2 do 4 % brez upoštevanja veljavne protidampinške dajatve.

4. Uvoz iz drugih tretjih držav

4.1 Obseg in tržni delež uvoza iz drugih tretjih držav

(71) V spodnji tabeli je prikazan razvoj uvoza v Unijo iz tretjih držav, razen LRK, v obravnavanem obdobju z vidika obsega in tržnega deleža: Tabela 4 Uvoz iz drugih tretjih držav 2013 2014 2015 OPP Obseg (v tonah) 659 853 655 1 874 Tržni delež (v %) 1,6 1,9 1,5 3,9 Povprečna cena (v EUR/tono) 1 466 1 359 1 706 1 438 Vir: Eurostat (COMEXT).

(72) Uvoz v Unijo iz drugih držav, razen LRK, je bil tako z vidika obsega kot tržnega deleža med letoma 2013 in 2015 zanemarljiv in se je v OPP po odstotnih točkah le nekoliko povečal. Glede na raven cen tega uvoza je ugotovljeno gibanje v določeni meri mogoče pripisati razlikam v mešanici izdelka iz leta v leto. Poudariti pa je treba, da povprečna cena uvoza iz drugih tretjih držav nikoli ni bila tako nizka kot kitajske cene.

5. Gospodarski položaj industrije Unije

5.1 Splošne opombe

(73) V skladu s členom 3(5) osnovne uredbe je preiskava učinka dampinškega uvoza na industrijo Unije vključevala proučitev vseh ekonomskih kazalnikov, ki so vplivali na stanje industrije Unije v obravnavanem obdobju.

(74) Komisija pri določitvi škode ni razlikovala med makroekonomskimi in mikroekonomskimi kazalniki škode, saj industrijo Unije v smislu člena 4(1) osnovne uredbe sestavljata le dva proizvajalca. Ekonomske kazalnike je ocenila na podlagi podatkov, povezanih s tema proizvajalcema, razen kazalnikov naložb in donosnosti naložb, ki zaradi pomanjkanja podatkov zadevata le eno od obeh družb.

(75) Ekonomski kazalniki so: proizvodnja, proizvodna zmogljivost, izkoriščenost zmogljivosti, obseg prodaje, tržni delež, zaposlenost, produktivnost, stroški dela, višina stopnje dampinga in okrevanje od preteklega dampinga, prodajne cene na enoto, stroški na enoto, zaloge, dobičkonosnost, denarni tok, naložbe, donosnost naložb in zmožnost zbiranja kapitala. Analizirani so, kot sledi.

5.2 Kazalniki škode

5.2.1 Proizvodnja, proizvodna zmogljivost in izkoriščenost zmogljivosti

(76) Celotna proizvodnja, proizvodna zmogljivost in izkoriščenost zmogljivosti Unije so se v obravnavanem obdobju gibale na naslednji način: Tabela 5 Proizvodnja, proizvodna zmogljivost in izkoriščenost zmogljivosti 2013 2014 2015 OPP Obseg proizvodnje – indeks 100 113 129 132 Proizvodna zmogljivost – indeks 100 115 120 120 Izkoriščenost zmogljivosti – indeks 100 98 107 110 Vir: Podatki, ki jih je predložila industrija Unije (2013 = 100).

(77) Od leta 2013 so proizvajalci Unije kot odziv na povečevanje povpraševanja postopno povečevali obseg proizvodnje in obstoječo zmogljivost, kot je prikazano v tabeli 1. Od leta 2015 industrija Unije proizvaja z dokaj polno zmogljivostjo. Ta optimalna uporaba proizvodnih zmogljivosti se je pozitivno izražala v nižjih proizvodnih stroških in s tem tudi v dobičkonosnosti industrije Unije, kot je navedeno v nadaljevanju.

5.2.2 Obseg prodaje, tržni delež

(78) Obseg prodaje industrije Unije neodvisnim strankam in njen tržni delež sta se v obravnavanem obdobju gibala na naslednji način: Tabela 6 Obseg prodaje in tržni delež 2013 2014 2015 OPP Obseg prodaje (indeks 2013 = 100) 100 90 99 95 Tržni delež 40 %–50 % 35 %–45 % 35 %–45 % 30 %–40 % Vir: Eurostat (COMEXT), podatki, ki jih je predložila industrija Unije.

(79) Prodaja industrije Unije se je med letom 2013 in OPP kljub povečanju potrošnje za 18 % v istem obdobju na splošno zmanjšala za 5 %. Zato se je tržni delež industrije Unije iz leta v leto znatno zmanjševal. Nasprotno je kitajskim proizvajalcem izvoznikom v istem obdobju uspelo znatno povečati tržni delež in obseg izvoza, kot je prikazano v tabeli 2.

5.2.3 Zaposlenost in produktivnost

(80) Zaposlenost in produktivnost sta se v obravnavanem obdobju gibali na naslednji način: Tabela 7 Zaposlenost in produktivnost 2013 2014 2015 OPP Število zaposlenih (indeks 2013 = 100) 100 105 110 112 Produktivnost (indeks 2013 = 100) 100 107 117 119 Vir: Podatki, ki jih je predložila industrija Unije.

(81) Zaposlenost v industriji Unije se je med letom 2013 in OPP povečala za 12 %. Produktivnost, izražena kot obseg proizvodnje na zaposlenega, se je v obravnavanem obdobju povečala za 19 %.

5.2.4 Stroški dela

(82) Povprečni stroški dela industrije Unije so se v obravnavanem obdobju gibali na naslednji način: Tabela 8 Povprečni stroški dela na zaposlenega 2013 2014 2015 OPP Povprečni stroški dela na zaposlenega (indeks 2013 = 100) 100 96 94 96 Vir: Podatki, ki jih je predložila industrija Unije.

(83) Povprečni stroški dela na zaposlenega so se od leta 2013 do leta 2014 zmanjšali za 4 %, nato pa so do OPP ostali razmeroma nespremenjeni.

5.2.5 Prodajne cene in dejavniki, ki vplivajo nanje

(84) Povprečne prodajne cene industrije Unije za nepovezane stranke v Uniji so se v obravnavanem obdobju gibale na naslednji način: Tabela 9 Prodajne cene in stroški prodanega blaga industrije Unije 2013 2014 2015 OPP Povprečna cena na enoto (indeks 2013 = 100) 100 102 100 104 Stroški prodanega blaga (indeks 2013 = 100) 100 97 98 95 Vir: Podatki, ki jih je predložila industrija Unije.

(85) Cene TCCA na enoto v EU so do leta 2015 v povprečju ostale dokaj nespremenjene in se v OPP nekoliko povišale za 4 %. To povišanje je v določeni meri mogoče pripisati navedeni mešanici izdelka (glej opombo 24).

(86) Stroški na enoto prodanega blaga so se v obravnavanem obdobju zaradi povečevanja obsega proizvodnje in razvoja cen surovin zmanjšali za 5 %.

5.2.6 Zaloge

Tabela 10

Zaloge

2013 2014 2015 OPP Končne zaloge (v tonah) 4 500 2 696 2 821 3 940 Indeks (2013 = 100) 100 60 63 88 Vir: Podatki, ki jih je predložila industrija Unije.

(87) Raven zalog se je med letoma 2013 in 2014 znižala za 40 % in je leta 2015 ostala v istem razponu. Višja raven zalog ob koncu OPP izraža zmanjšanje prodaje v istem obdobju.

5.2.7 Dobičkonosnost, denarni tok, naložbe, donosnost naložb in zmožnost zbiranja kapitala

(88) Dobičkonosnost, denarni tok, naložbe in donosnost naložb proizvajalca Unije so se v obravnavanem obdobju gibali na naslednji način: Tabela 11 Dobičkonosnost, denarni tok, naložbe in donosnost naložb 2013 2014 2015 OPP Donosnost prodaje nepovezanim strankam v Uniji (indeks) – 100 – 46 – 73 13 Naložbe (indeks 2014 = 100) (*1) — 100 198 66 Donosnost naložb (razponi) – 20 % do – 10 % – 10 % do 0 % – 20 % do – 10 % 0 % do 10 % Vir: Podatki, ki jih je predložila industrija Unije.

(89) Komisija je dobičkonosnost industrije Unije določila tako, da je neto dobiček pred obdavčitvijo pri prodaji podobnega izdelka nepovezanim strankam v Uniji izrazila kot odstotek prihodkov od te prodaje. Dobičkonosnost industrije Unije se je v obravnavanem obdobju postopno povečevala in v OPP postala pozitivna. Kljub temu je ta dobičkonosnost znatno nižja od ciljnega dobička, ki je bil v prvotni preiskavi določen v višini dobička, ki ga je industrija Unije dosegla v odsotnosti škodljivega dampinga.

(90) Za obdobje od leta 2013 do leta 2015 sta bila značilna pomanjkanje dobičkonosnosti in negativna donosnost naložb. Najnovejši podatki kažejo, da bo pozitivna donosnost spet pičla. Industrija Unije zaradi velikega pritiska na njen obseg, ki ga je povzročil povečan uvoz iz LRK od leta 2013 do OPP, ni mogla v celoti izkoristiti dinamične rasti potrošnje Unije. Kot je navedeno v uvodni izjavi 64, je to rast skoraj povsem izkoristil dampinški uvoz iz LRK.

(91) Neto denarni tok je sposobnost industrije Unije, da sama financira svoje dejavnosti. Neto denarni tok se je v obravnavanem obdobju za nekajkrat povečal. Znatno povečanje denarnega toka je predvsem posledica sprememb v obratnih sredstvih.

(92) Ravni, zabeležene v obdobju od leta 2014 do OPP, ne izražajo le standardnih naložbenih stopenj, ki zajemajo stalno vzdrževanje in potrebne zamenjave delov strojev, temveč tudi interese za izboljšanje produktivnosti in proizvodnih postopkov.

(93) Donosnost naložb je dobiček v odstotkih neto knjigovodske vrednosti osnovnih sredstev. Enako kot drugi finančni kazalniki se je tudi donosnost naložb, povezanih s proizvodnjo in prodajo podobnega izdelka, razvijala pozitivno, vendar ostaja daleč od razumnih ciljev.

5.2.8 Višina stopnje dampinga in okrevanje od preteklega dampinga

(94) Ugotovljene stopnje dampinga so bile znatno višje od stopnje de minimis in trenutne ravni ukrepov (glej uvodne izjave 2, 4 in 47). Poleg tega se glede na neizkoriščeno zmogljivost in cene uvoza iz LRK (glej uvodni izjavi 50 in 66) vpliv dejanskih stopenj dampinga na industrijo Unije ne more šteti kot zanemarljiv.

(95) Prvotni ukrepi so bili uvedeni oktobra 2005. Kot je navedeno v uvodni izjavi 89, je industrija Unije v OPP dosegla donos, ki je bil daleč od ciljnega 10-odstotnega dobička, določenega v prvotni preiskavi (27). Ob upoštevanju splošnega položaja industrije Unije in razvoja uvoza iz LRK v zadnjih letih je mogoče sklepati, da industriji Unije kljub veljavnim protidampinškim dajatvam ni uspelo popolnoma okrevati od teh učinkov.

5.3 Sklep o položaju industrije Unije

(96) Na podlagi navedenega se sklene, da industrija Unije v obdobju preiskave v zvezi s pregledom ni utrpela znatne škode v smislu člena 3(5) osnovne uredbe. Več kazalnikov, zlasti finančnih, se je v obravnavanem obdobju izboljšalo.

(97) Vendar se navedeni kazalniki ne morejo obravnavati ločeno drug od drugega. Izguba tržnega deleža, zmanjšanje obsega prodaje in nezadostna raven dobičkonosnosti, ko se analizirajo v povezavi s precej ugodnim okoljem potrošnje, dejansko potrjujejo, da bi lahko razumno pričakovali, da se bo industrija Unije približala 10-odstotnemu prihodku od prodaje, ki se v običajnih trgovinskih pogojih brez dampinškega uvoza šteje za sektorju primernega. Poleg tega bi bilo treba pozitivno gibanje, ugotovljeno v zvezi s proizvodnjo, zmogljivostjo in dobičkonosnostjo, pripisati tudi odločitvam industrije Unije, da bo vlagala v dodane proizvodne zmogljivosti, in racionalnejši rabi obstoječih strojev. To optimalno uporabo zmogljivosti pojasnjuje tudi naraščajoča raven izvoza na tretje trge.

(98) Na podlagi tega razvoja, v povezavi z znatnim povečanjem kitajskega dampinškega uvoza, je mogoče sklepati, da je industrija Unije kljub ugotovljenemu splošnemu pozitivnemu gibanju nekaterih kazalnikov škode in čeprav v OPP ni utrpela znatne škode, še vedno ranljiva, saj ne bi mogla obvladati nove rasti dampinškega uvoza iz LRK.

E. VERJETNOST PONOVITVE ŠKODE

1. Uvodne ugotovitve

(99) Kot je ugotovljeno v uvodnih izjavah 96 do 98, industrija Unije v obdobju preiskave v zvezi s pregledom ni utrpela znatne škode, vendar je njen položaj še vedno negotov.

(100) Da se ugotovi, ali bi se škoda v primeru razveljavitve ukrepov proti LRK verjetno ponovila, so bili analizirani naslednji elementi: (a) razpoložljivost neizkoriščenih zmogljivosti proizvajalcev izvoznikov iz LRK; (b) privlačnost trga Unije in izvozno ravnanje kitajskih proizvajalcev izvoznikov na drugih tretjih trgih ter (c) verjetni učinek uvoza TCCA iz LRK.

2. Neizkoriščene zmogljivosti v LRK

(101) LRK je največja proizvajalka TCCA na svetu in je imela do konca leta 2015 približno 57 % vseh svetovnih proizvodnih zmogljivosti. Analiza iz uvodne izjave 50 je pokazala, da naj bi razpoložljive neizkoriščene zmogljivosti na Kitajskem v OPP po ocenah znatno presegle celotno potrošnjo Unije. V zvezi s tem je treba poudariti, da je na podlagi informacij iz zahtevka za pregled in kot so potrdili tudi sodelujoči japonski proizvajalci izvozniki, trg Unije takoj za ZDA drugi največji na svetu.

(102) Ob upoštevanju teh elementov je zelo verjetno, da bi kitajski proizvajalci izvozniki v primeru odprave ukrepov proizvodnjo preusmerili na trg Unije.

3. Privlačnost trga Unije in izvozno ravnanje kitajskih proizvajalcev izvoznikov na drugih tretjih trgih

(103) Privlačnost trga Unije se kaže v dejstvu, da se je obseg kitajskega izvoza v Unijo kljub veljavnim protidampinškim ukrepom v obravnavanem obdobju hitro povečeval. V OPP je LRK v Unijo izvozila 28 000 ton TCCA, kar je povečanje v primerjavi s 17 000 tonami leta 2013.

(104) Komisija je ugotovila tudi, da je bilo v OPP približno 23 % kitajskega izvoza namenjenega na trg Unije. Na drugi strani je bilo na podlagi zbranih dokazov ugotovljeno, da je bilo približno 47 % kitajskega izvoza v druge države prodanega po povprečnih cenah, nižjih od povprečne cene izvoza na trg Unije. Ta obseg izvoza ustreza obsegu, ki je približno enak celotni potrošnji Unije.

(105) Če bi se dovolil iztek ukrepov, kot je navedeno v uvodni izjavi 53, je toliko bolj verjetno, da bodo kitajski proizvajalci izvozniki, ki jim TGO ni bila odobrena, svoj obseg izvoza preusmerili na trg Unije, saj v njihovem primeru odprava sorazmerno visokih dajatev pomeni močnejšo spodbudo.

(106) Na podlagi opisanih razlogov je Komisija ugotovila, da je za kitajske proizvajalce izvoznike trg Unije privlačen tako z vidika cen kot velikosti.

4. Učinek kitajskega dampinga na industrijo Unije

(107) Komisija je pri ocenjevanju verjetnega učinka kitajskega dampinškega uvoza na industrijo Unije izvedla simulacijo, da bi ocenila verjetni učinek kitajskega obsega na industrijo Unije. Ob predpostavki dokaj zmernega zmanjšanja prodaje in proizvodnje za 5 000 ton zaradi povečanja kitajskega uvoza TCCA bi se proizvodni stroški na enoto povečali za 7,1 %, kar bi poslabšalo položaj proizvajalcev Unije, ki bi ustvarjali izgube.

(108) Poleg tega ni mogoče izključiti, da bi se zaradi dodatnega kitajskega uvoza povečal tudi cenovni pritisk na trgu Unije. Kot je navedeno v uvodni izjavi 70, uvozne cene kitajskih proizvajalcev izvoznikov na trgu Unije že zdaj nelojalno nižajo prodajne cene industrije Unije za 2 do 4 %. Če bi se dodatni uvoz izvajal po isti ceni, kar je zelo verjetno, bi se negativni učinek na industrijo Unije še povečal.

(109) Dobičkonosnost, čeprav se pozitivno razvija, je še vedno premajhna, da bi lahko zagotovila dolgoročno finančno vzdržnost. Poleg tega je bila navedena donosnost dosežena v času povečevanja obsega proizvodnje, ki se ni kazalo v tržnem deležu. Zato bi se lahko razumno pričakovalo, da bo industrija Unije stalne stroške dodatno amortizirala s povečanjem obsega proizvodnje.

(110) Poudariti je treba, da uvoz TCCA v EU iz drugih držav ni bil dovolj obsežen, da bi ga lahko obravnavali kot pomemben dejavnik za trenutni položaj industrije Unije.

5. Sklep o verjetnosti ponovitve škode

(111) Komisija je na podlagi navedenega in v odsotnosti pripomb ugotovila, da bi razveljavitev ukrepov povzročila ponovitev škode za industrijo Unije.

F. INTERES UNIJE

1. Uvodne ugotovitve

(112) Komisija je v skladu s členom 21 osnovne uredbe proučila, ali bi bila ohranitev obstoječih ukrepov proti LRK v nasprotju z interesom Unije kot celote. Določitev interesa Unije je temeljila na oceni vseh različnih zadevnih interesov, vključno z interesi industrije Unije, uvoznikov in uporabnikov.

2. Interes industrije Unije

(113) Glede na sklepe o položaju industrije Unije iz uvodnih izjav 96 do 98 in v skladu z argumenti, ki podpirajo verjetnost ponovitve škode, kot je določeno v uvodni izjavi 111, je Komisija ugotovila, da bi se zaradi izteka veljavnih ukrepov še poslabšal negotov gospodarski položaj industrije TCCA v Uniji, ki težko obvladuje naraščajoč dampinški uvoz iz LRK in katere položaj še zdaleč ni enakovreden položaju proizvajalcev izvoznikov iz LRK.

(114) Zato bi industriji Unije koristilo nadaljevanje ukrepov, saj bi si tako lahko dodatno opomogla od učinkov nenehnega dampinga. Ukinitev ukrepov pa bi zaustavila okrevanje industrije Unije in resno ogrozila njeno finančno trdnost in posledično njen obstoj ter tako zmanjšala zalogo in konkurenco na trgu.

3. Interes uvoznikov

(115) V začetni fazi je bil vzpostavljen stik s štirinajstimi znanimi uvozniki/distributerji, enajstimi evropskimi nacionalnimi zvezami in dvema evropskima združenjema. Izpolnjen vprašalnik je predložil en španski uvoznik.

(116) Ta trgovec je v OPP iz LRK kupil velike količine TCCA (6 % celotnega uvoza). Omejene količine TCCA je kupil tudi od dobaviteljev Unije. Dejavnost TCCA je del večjega oddelka dejavnosti, s katerim je družba leta 2015 ustvarila 35 % celotnega prihodka od prodaje. Družba je v OPP izkazala dobiček za izdelek, ki se pregleduje, vendar nato ni zagotovila zadostnih pojasnil, kako je ta dobiček določila. Družba nasprotuje nadaljevanju ukrepov, vendar ni predložila prepričljivih argumentov, s katerimi bi podprla svoje stališče.

(117) Kot je navedeno v uvodni izjavi 57, se je Komisija med preiskavo odločila, da enega od vložnikov, Inquide S.A.U., ne bo štela za del industrije Unije, ker je bil ta proizvajalec tudi neto uvoznik domnevno dampinškega izdelka. Družba Inquide S.A.U. je bila o tej odločitvi obveščena in ji ni ugovarjala. Poudarila pa je, da njena podpora nadaljevanju ukrepov za uvoz TCCA iz LRK ne glede na odločitev Komisije ostaja nespremenjena.

(118) Ker dodatne informacije niso bile na voljo, preiskava ni razkrila, ali bi nadaljevanje ukrepov imelo kakršen koli pomemben negativen učinek na tega uvoznika ali uvoznike na splošno.

(119) Zato je Komisija na podlagi razpoložljivih informacij in v odsotnosti kakršnih koli informacij ali dokazov o nasprotnem sklenila, da ohranitev ukrepov ne bi imela izrazitega negativnega vpliva na uvoznike v Uniji.

4. Interes uporabnikov

(120) V začetni fazi so bili vprašalniki poslani 39 opredeljenim uporabnikom. Izpolnjenega vprašalnika ni predložil noben uporabnik. Ker izpolnjeni vprašalniki niso bili predloženi, ni mogoče sprejeti nobenih sklepov o interesu uporabnikov. Ker ni bilo novih informacij, se lahko šteje, da uporabniki še vedno podpirajo te ukrepe, kot je določeno v uvodni izjavi 91 uredbe o prvem pregledu zaradi izteka ukrepa, in sicer da nadaljevanje ukrepov ne bi negativno vplivalo na konkurenco na trgu Unije in da bi industriji uporabnikov omogočilo dostop do več konkurenčnih dobaviteljev po tržnih cenah.

5. Sklep o interesu Unije

(121) Ob upoštevanju vseh navedenih dejavnikov je Komisija sklenila, da ni utemeljenih razlogov proti ohranitvi ukrepov za uvoz TCCA iz LRK.

G. RAZKRITJE

(122) Vse strani so bile obveščene o osnovnih dejstvih in premislekih, na podlagi katerih je Komisija nameravala ohraniti obstoječe ukrepe proti Kitajski. Po navedenem razkritju jim je bilo odobreno tudi obdobje za predložitev pripomb. Nobena zainteresirana stran ni predložila pripomb v zvezi z razkritjem.

H. PROTIDAMPINŠKI UKREPI

(123) Iz zgornjega sledi, kot je določeno v členu 11(2) osnovne uredbe, da je treba protidampinške ukrepe, ki veljajo za uvoz TCCA s poreklom iz LRK in so bili uvedeni z Izvedbeno uredbo (EU) št. 1389/2011, ohraniti.

(124) Odbor, ustanovljen v skladu s členom 15(1) Uredbe (EU) 2016/1036, ni izrazil mnenja –

SPREJELA NASLEDNJO UREDBO:

Člen 1

1. Uvede se dokončna protidampinška dajatev na uvoz triklorizocianurne kisline, pod mednarodnim nezaščitenim imenom (INN) znane tudi kot „symclosene“, in njenih pripravkov s poreklom iz Ljudske republike Kitajske, ki se trenutno uvrščajo pod oznaki KN ex 2933 69 80 in ex 3808 94 20 (oznaki TARIC 2933698070 in 3808942020).

2. Stopnja dokončne protidampinške dajatve, veljavne za neto ceno franko meja Unije pred plačilom dajatev za izdelke, ki jih proizvajajo naslednje družbe, je:

Družba Stopnja protidampinške dajatve Dodatna oznaka TARIC Hebei Jiheng Chemical Co. Limited 8,1 % A604 Puyang Cleanway Chemicals Limited 7,3 % A628 Heze Huayi Chemical Co. Limited 3,2 % A629 Zhucheng Taisheng Chemical Co. Limited 40,5 % A627 Liaocheng City Zhonglian Industry Co. Ltd. 32,8 % A998 Vse druge družbe 42,6 % A999

3. Uporaba individualnih stopenj dajatve, ki so določene za družbe iz odstavka 2, je pogojena s predložitvijo veljavnega trgovinskega računa carinskim organom držav članic, ki je skladen z zahtevami iz Priloge. Če tak račun ni predložen, se uporablja stopnja dajatve, ki velja za vse druge družbe.

4. Če ni določeno drugače, se uporabljajo veljavne določbe o carinah.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 4. decembra 2017 Za Komisijo Predsednik Jean-Claude JUNCKER

(1) UL L 176, 30.6.2016, str. 21.

(2) Uredba Sveta (ES) št. 1631/2005 z dne 3. oktobra 2005 o uvedbi dokončne protidampinške dajatve in dokončnem pobiranju začasne dajatve, uvedene na uvoz triklorizocianurne kisline s poreklom iz Ljudske republike Kitajske in Združenih držav Amerike (UL L 261, 7.10.2005, str. 1).

(3) Izvedbena uredba Sveta (EU) št. 855/2010 z dne 27. septembra 2010 o spremembi Uredbe (ES) št. 1631/2005 o uvedbi dokončne protidampinške dajatve na uvoz triklorizocianurne kisline s poreklom med drugim iz Ljudske republike Kitajske (UL L 254, 29.9.2010, str. 1).

(4) Izvedbena uredba Sveta (EU) št. 1389/2011 z dne 19. decembra 2011 o uvedbi dokončne protidampinške dajatve na uvoz triklorizocianurne kisline s poreklom iz Ljudske republike Kitajske po pregledu zaradi izteka ukrepa v skladu s členom 11(2) Uredbe (ES) št. 1225/2009 (UL L 346, 30.12.2011, str. 6).

(5) Izvedbena uredba Komisije (EU) št. 569/2014 z dne 23. maja 2014 o spremembi Izvedbene uredbe Sveta (EU) št. 1389/2011 o uvedbi dokončne protidampinške dajatve na uvoz triklorizocianurne kisline s poreklom iz Ljudske republike Kitajske po pregledu glede novega izvoznika v skladu s členom 11(4) Uredbe Sveta (ES) št. 1225/2009 (UL L 157, 27.5.2014, str. 80).

(6) Liaocheng City Zhonglian Industry Co. Ltd.

(7) Juancheng Kangtai Chemical Co. Ltd.

(8) Izvedbena uredba Komisije (EU) 2015/392 z dne 9. marca 2015 o zaključku pregleda v zvezi z „novim izvoznikom“ v okviru Izvedbene uredbe Sveta (EU) št. 1389/2011 o uvedbi dokončne protidampinške dajatve na uvoz triklorizocianurne kisline s poreklom iz Ljudske republike Kitajske, ponovni uvedbi dajatve na uvoz od zadevnega izvoznika in prenehanju registracije tega uvoza (UL L 65, 10.3.2015, str. 18).

(9) Obvestilo o bližnjem izteku nekaterih protidampinških ukrepov (UL C 117, 2.4.2016, str. 9).

(10) Uredba Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (UL L 343, 22.12.2009, str. 51). Ta uredba je bila razveljavljena in nadomeščena z osnovno uredbo.

(11) Obvestilo o začetku pregleda zaradi izteka protidampinških ukrepov, ki se uporabljajo za uvoz triklorizocianurne kisline s poreklom iz Ljudske republike Kitajske (UL C 476, 20.12.2016, str. 6).

(12) Tretji znani proizvajalec Unije je predložil le delno izpolnjen vprašalnik.

(13) Po začetku je Komisija iz opredelitve pojma industrija Unije (glej oddelek D.1, opredelitev pojmov industrija Unije in proizvodnja Unije) izključila enega proizvajalca.

(14) Po ocenah naj bi zajemal najmanj 10 000 ton letno.

(15) Sodelujoča proizvajalca izvoznika sta Komisijo obvestila, da obstaja še tretji japonski proizvajalec TCCA, tj. Nankai Chemical Co. Ltd.

(16) Po navedbah sodelujočih japonskih proizvajalcev TCCA na japonskem trgu prodaja samo LRK. Po podatkih iz zbirke podatkov o kitajskem izvozu je LRK v obdobju preiskave v zvezi s pregledom Japonski prodala približno 1 500 ton TCCA.

(17) V skladu z zahtevkom za pregled redna carina znaša 4,6 % za oznako HS 2933 69 in 4,9 % za oznako HS 3808 94.

(18) Izvedbena uredba (EU) št. 1389/2011, uvodna izjava 35 (UL L 346, 30.12.2011, str. 6).

(19)

Vir: CEFIC (Svet evropske kemijske industrije) in tržne informacije vložnikov, str. 38 zahtevka za pregled.

(20) Zbirka podatkov o kitajskem izvozu.

(21) Zahtevek za pregled, str. 33.

(22) Povprečne ravni kitajskih izvoznih cen so se zelo razlikovale glede na namembno državo. Najvišje ravni cen so bile ugotovljene za namembne države, kot so ZDA, Brazilija, Argentina in Južna Afrika (v padajočem vrstnem redu po količini prodaje). Glavne namembne države z ravnmi cen, nižjimi od cene izvoza v Unijo, so v padajočem vrstnem redu vključevale Mehiko, Indonezijo, Tajsko, Indijo in Vietnam. Zbirka podatkov o kitajskem izvozu vsebuje eno kodo KN za TCCA, kar pomeni, da ni informacij o točni mešanici izdelka (tablete oziroma granule/prah). Vendar pa glede na to, da je po podatkih Eurostata večina kitajskega izvoza v Unijo zajemala granule, tj. cenejšo različico zadevnega izdelka, in glede na to, da se za namene te preiskave v zvezi s pregledom za zadevni izdelek štejejo vse oblike TCCA, to ne bi smelo vplivati na rezultat primerjave cen.

(23) Ercros S.A., Inquide S.A.U. in 3VSIGMA.

(24) Zadevni izdelek se proizvaja v različnih oblikah, ki se uvrščajo v dve glavni kategoriji: izdelki v obliki granul in prahu na eni strani ter izdelki v obliki tablet na drugi. Cene za izdelek v obliki tablet so višje od cen izdelka v granulah in/ali prahu. To pomeni, da se cene zadevnega izdelka lahko razlikujejo glede na različno sestavo dane mešanice izdelka, tj. mešanica izdelka, ki vsebuje večji delež tablet, bo dražja od mešanice izdelka, ki vsebuje razmeroma več izdelkov v obliki granul in prahu.

(25) V zbirki podatkov o kitajskem izvozu so cene navedene na ravni FOB. Te so bile prilagojene navzgor s povprečnimi stroški prevoza v Unijo in s stroški po uvozu, da se pridobi približna cena Unije z vsemi stroški, vključno z raztovarjanjem. Za oceno glej uvodno izjavo 41.

(26) Kitajske izvozne cene CIF so bile prilagojene za 6 do 8 %.

(*1) Leta 2013 ni bilo nobenih naložb.

(27) Uredba (ES) št. 1631/2005.